BGRIM ลงนาม “แอร์ ลิควิด” ซื้อขายใบรับรอง “REC” หนุนพันธกิจลดก๊าซเรือนกระจก
BGRIM ลงนาม “แอร์ ลิควิด (ประเทศไทย)” เซ็นสัญญาซื้อขายใบรับรองการผลิตพลังงานหมุนเวียน ส่งเสริมการผลิตไฟฟ้าด้วยพลังงานหมุนเวียน ช่วยลดการปล่อยก๊าซเรือนกระจกและคาร์บอนไดออกไซด์
BGRIM ลงนาม “แอร์ ลิควิด (ประเทศไทย)” เซ็นสัญญาซื้อขายใบรับรองการผลิตพลังงานหมุนเวียน ส่งเสริมการผลิตไฟฟ้าด้วยพลังงานหมุนเวียน ช่วยลดการปล่อยก๊าซเรือนกระจกและคาร์บอนไดออกไซด์
19 ต.ค. 2565

นายนพเดช กรรณสูต รองกรรมการผู้จัดการใหญ่อาวุโส ฝ่ายการลงทุน นวัตกรรม และความยั่งยืน บริษัท บี.กริม เพาเวอร์ จำกัด (มหาชน) หรือ BGRIM ร่วมลงนามสัญญาซื้อขายใบรับรองการผลิตพลังงานหมุนเวียน (Renewable Energy Certificate: REC) กับ มร.ไมเคิล ลูวิส กรรมการผู้จัดการ บริษัท แอร์ ลิควิด (ประเทศไทย) จำกัด เพื่อร่วมกันส่งเสริมการผลิตไฟฟ้าด้วยพลังงานหมุนเวียน ช่วยลดการปล่อยก๊าซเรือนกระจกและคาร์บอนไดออกไซด์ โดยมี นายดอน ทยาทาน รองกรรมการผู้จัดการใหญ่ สายงานปฏิบัติการโรงไฟฟ้า 2 BGRIM และ นายอมร วงษ์สวัสดิ์ ผู้อำนวยการฝ่ายพัฒนาธุรกิจ บริษัท แอร์ ลิควิด (ประเทศไทย) จำกัด มาร่วมเป็นสักขีพยานด้วย จัดขึ้น ณ สำนักงานใหญ่ BGRIM  
สำหรับการลงนามสัญญาซื้อขายใบรับรองการผลิตพลังงานหมุนเวียน (Renewable Energy Certificate: REC) จาก BGRIM สะท้อนถึงสัดส่วนหลักของการใช้ไฟฟ้าทั้งหมดของ แอร์ ลิควิด (ประเทศไทย) ที่ได้มาจากพลังงานหมุนเวียน โดย ใบรับรองเหล่านี้มาจากแหล่งพลังงานหมุนเวียนที่สำคัญ ได้แก่ พลังงานแสงอาทิตย์ พลังงานลม พลังงานน้ำ และพลังงานชีวมวล ซึ่งได้รับการยอมรับด้วยมาตรฐานใบรับรองการผลิตพลังงานหมุนเวียนในระดับสากล (The International REC Standard : I-REC)
โดยการซื้อขายนี้ช่วยให้ แอร์ ลิควิด (ประเทศไทย) สามารถเสนอซัพพลายของก๊าซอุตสาหกรรมคาร์บอนต่ำ (ไนโตรเจน, ออกซิเจน และอาร์กอน) ให้กับลูกค้าที่ต้องการไปให้ถึงเป้าหมายลดการปล่อยคาร์บอนไดออกไซด์ในสโคป 3 ซึ่งมีผลต่อเนื่องมาถึงเป้าหมายลดการปล่อยคาร์บอนไดออกไซด์ของ  แอร์ ลิควิด (ประเทศไทย) ในสโคป 2 เช่นกัน
ขณะเดียวกัน มร.ไมเคิล ลูวิส กรรมการผู้จัดการ บริษัท แอร์ ลิควิด (ประเทศไทย) จำกัด กล่าวว่า การซื้อขายใบรับรองการผลิตพลังงานหมุนเวียนนี้ ทำให้แอร์ ลิควิด (ประเทศไทย) สามารถเสนอทางออกสำหรับคาร์บอนต่ำให้กับลูกค้า เพื่อสนับสนุนเป้าหมายในเรื่องสภาพอากาศ การเข้าสู่ข้อตกลงนี้กับ บี.กริม เพาเวอร์ เป็นอีกหนึ่งก้าวสำคัญในการส่งเสริมการและพัฒนาพลังงานหมุนเวียนในประเทศไทยอย่างต่อเนื่อง พร้อมสนับสนุนยุทธศาสตร์ของ แอร์ ลิควิด กรุ๊ป ในการลดการปล่อยก๊าซคาร์บอนไดออกไซด์เป็นศูนย์ให้สำเร็จภายในปี ค.ศ. 2050
ทั้งนี้ บี.กริม เพาเวอร์ ดำเนินธุรกิจภายใต้วิสัยทัศน์ “สร้างพลังให้กับสังคมโลกด้วยความโอบอ้อมอารี” มีพันธกิจและภารกิจที่จะต้องส่งมอบสิ่งที่ดีที่สุดให้กับลูกค้า คู่ค้า สังคม ประเทศชาติ และสิ่งแวดล้อม บริษัทมุ่งมั่นเพิ่มการผลิตไฟฟ้าจากพลังงานสะอาด โดยมีเป้าหมายลดการปล่อยก๊าซคาร์บอนไดออกไซด์ เพื่อขับเคลื่อนความมั่นคงทางด้านพลังงานอย่างยั่งยืน
สำหรับปัจจุบัน บี.กริม เพาเวอร์ มีโรงไฟฟ้าที่เปิดดำเนินการเชิงพาณิชย์แล้วรวม 56 โครงการ และตั้งเป้ากำลังการผลิตมีสัญญาซื้อขายไฟฟ้าเติบโตไม่ต่ำกว่า 7,200 เมกะวัตต์ในปี 2568 และมุ่งสู่ 10,000 เมกะวัตต์ ในปี 2573 พร้อมเป้าหมายก้าวสู่องค์กรที่ไม่ปล่อยก๊าซคาร์บอนไดออกไซด์ หรือ Net-Zero Carbon Emissions ได้ภายในปี พ.ศ. 2593 (ปีค.ศ. 2050)